Finala um finaluplássið í Meistaradeildini hjá monnum 5. apríl 2017 Leygardagin kl. 13 verður satt flogbóltsbrak í Sørvági, har SÍ og ÍF fara at stríðast um finaluplássið í meistaradeildini hjá monnum. Einfalt Roknistykkið er einfalt: Vinnarin skal spæla FM-finalu ímóti Fleyr–taparin stendur eftir við ongum (við undantaki av bronsumedaljum, sum leikararnir í hesum førinum tó ikki fara at fegnast um, kenna vit teir rætt). Støðan undan seinasta landskappingardystinum í ár er, at ÍF er á øðrum plássi við 30 stigum og SÍ hevur 29 stig. Vinnur SÍ 3-2, so enda bæði liðini á 31 stigum, men tá verður tað SÍ sum strýkur avstað við finaluplássinum, tí teir tá hava ein settmun uppá + 14, meðan ÍF hevur + 12. Grein 12 g sigur: Um javnt er í stigum, er hægstljóðandi settmunur avgerandi. Dysturin var upprunaliga ásettur at vera kl. 14, men er framskundaður til kl. 13. Sjálvar FM finalurnar verða leiktar í Høllini á Hálsi 13. og 15. apríl.